Hanne Nabintu Herland

Hanne Stine Nabintu Herland-Iversen (født 1966 i Kivu i Zaïre, tidligere Hanne Nabintu Kristiansen) er en norsk debattant, forfatter og foredragsholder. Hun er utdannet religionshistoriker, og har et kristenkonservativt samfunnssyn. Siden midten av 2000-tallet har hun kritisert fenomener som kulturradikalisme, multikulturalisme, normoppløsning, egoisme, hedonisme, sekularisering og politisk korrekthet. Hun er kritisk til vestlig deltagelse i kriger i Midtøsten.

Herland har gitt ut flere debattbøker, blant annet Alarm! Tanker om en kultur i krise (2010), Respekt (2012), The Culture War. How the West lost its greatness (2017), Det nye Babylon (2018), Naturparadiset Smøla (2019), New Left Tyranny (2020).

Familiebakgrunn og utdannelse 
Hanne Nabintu Herland ble født i Zaïre, nå Den demokratiske republikken Kongo. Foreldrene flyttet fra Norge til Afrika i 1960-årene for å jobbe for UNESCO. Det var en venn av foreldrene, høvdingen for Shi-stammen i Kongo, som gav henne navnet Nabintu da hun ble født. Hun vokste opp på internatskole i Kongo fra 7-årsalderen, senere i Kenya og Rwanda. Som 19-åring flyttet hun til Norge. Herland snakker norsk, engelsk, fransk og swahili flytende.

Herland har mastergrad i religionshistorie fra Universitetet i Oslo fra 2005. Mastergradsoppgaven omhandlet Quadi-domstolens betydning for islamisering i Kenya.

Debattant og forfatterskap 
Hanne Nabintu Herland utgav sin første bok som 11-åring, etter at familien måtte tilbringe tre måneder i jungelen i Afrika etter en flystyrt. I 2006 var hun medforfatter av debattboken Den norske stønadskulturen, hvor hun hevdet at Norge er et stønadsorientert samfunn som har gitt arbeidssøkende innvandrere stønader istedenfor å gi dem et konstruktivt arbeid. Hun har siden gjentatt sin tese om at passivisering av innvandrere er en form for nedlatenhet og rasisme.

I 2007 vakte hun oppsikt i norsk offentlig debatt med kronikkene «Vestlige kvinners nederlag» og «Rasismen mot hvite» i Aftenposten. Hun mente at feminismen og den seksuelle frigjøringen hadde redusert kvinner til seksuelle objekter i den vestlige kulturen. Hun har siden brukt feminismen som forklaring på en del norske menns ekteskap med eksempelvis russiske og thailandske kvinner. I sin andre kronikk hevdet Herland «den rasismen det er aller mest av i Norge,» er «nådeløs hakking på enhver med hvit hud».

I 2010 utgav hun debattboken Alarm! Tanker om en kultur i krise, hvor hun hevder at europeere er i ferd med å «begå kulturelt selvmord». Hun beskriver fenomener som selvrealisering, egoisme og seksuell frigjøring som alvorlige og selvdestruktive. Hun mener at sekstiåtterne har motarbeidet grensesetting i skolen, og at samfunnsutviklingen har ført til at politiet mister sin autoritet, at kirken mister sin autonomi, og at offentligheten preges av kulturradikal sensur. Anklagen om sensur ble senere trukket frem samme år, da et filmet foredrag av Herland ble fjernet fra Norsk Misjons Bistandsnemnds nettsider, med henvisning til at Herland hadde vært «unyansert».

I 2011 hevdet Hanne Nabintu Herland i en kronikk i Vårt Land at Norge er «Vestens mest antisemittiske land.»

I 2012 utgav hun boken Respekt, der hun diskuterer det hun mener er norsk snillisme, rasisme mot hvite, middelmådighet, jantelov og mangel på respekt for tradisjonell, norsk kultur. Hun hevder at Norge befinner seg i en «borgerkrig» og at sekstiåtterne «smadret» vår egen kultur, «egget til splid mellom far og mor, barn og foreldre, lærer og elev, mann og kvinne», og «nedtonet tradisjonelle autoriteter som politi, lærer og prest, infiltrert samfunnsforskning, skoleverket, forlagsvirksomhet og andre institusjoner». Denne indoktrineringen i Norge skjer ifølge Herland «ironisk nok etter omtrent de samme propagandametodene som tyskerne brukte  i forkant av og under krigen». Hun skriver videre at nordmenn lever i «en konstant krigssituasjon», en krig som foregår i byråkratiet, på arbeidsplassene og i familiene. Hun skriver også om sin gudstro og om sitt kultursjokk ved å komme til Norge etter oppveksten i Afrika. Kritikk har i det vesentlige handlet om generalisering, karakteristikker og anekdotisk bevisføring.

I 2013 var Herland redaktør for boken Ny Vind over Norge der blant annet statsminister Erna Solberg, Siv Jensen, Torbjørn Røe Isaksen, Asle Toje, Lars Roar Langslet og venstreradikale Walid al-Kubaisi deltok.

I 2013 skrev Herland også forordet til Odd Nerdrums bok Crime and Refuge.

I 2017 ble Herlands bok The Culture War. How the West Lost its Greatness utgitt i USA.

I 2018 utga Herland boken Det Nye Babylon. Hvordan Vesten mistet sin storhet i Norge, omtalt på TV2 og i en rekke medier.

I 2019 kom Herland med boken Naturparadiset Smøla  der hun blant annet var redaktør sammen med Audun Lie Dahl som er kåret som en av verdens beste naturfotografer.

I 2020 ble Herlands bok New Left Tyranny. The Authoritarian destruction of our way of life utgitt i USA. Den ble omtalt i amerikanske medier

Utmerkelser 
Hanne Nabintu Herland ble tildelt Emmausprisen i 2010 for beste bok for voksne som «på en fremragende måte formidler og aktualiserer kristen tro og kristne verdier» for Alarm! Tanker om en kultur i krise.

Bibliografi

Litteratur

Referanser

Eksterne lenker 
 
  
  

Norske sakprosaforfattere
Norske religionshistorikere
Alumni fra Universitetet i Oslo
Nordmenn født i Afrika
Personer fra Maniema